Folketing
2003-12-19

Alle disse ting skal kobles til hinanden: decentrale kraft-varme-værker, salg af selskaber, klimapolitik osv., og på den baggrund synes jeg, det er utrolig ærgerligt, at vi ikke kan tage hele området, inklusive det der ligger i L 50, og starte med, at vi som udgangspunkt er enige om, at vi i hvert fald skal være enige, hvis vi skal kunne lave noget. Det er klart, at alle parter skal bøje sig mod hinanden, for der er ikke brug for polarisering af dansk energipolitik. Der er brug for en ny energiplan, for vi har ikke nogen i øjeblikket. I øjeblikket er der ingen samlet energiplanlægning med et bredt flertal bag sig i Danmark. Det er ikke bæredygtigt, og det er ikke acceptabelt. Jeg vil stærkt opfordre regeringen til at forsøge at samle alle parter om en dansk energipolitik, og jeg har også forstået på regeringen, at den ønsker at gøre det.